Gennem en årrække har en mandlig underviser på Københavns Universitet benyttet sig af sjofle bemærkninger i undervisningen. Det er årsagen til, at Ligebehandlingsnævnet har kendt landets førende universitet skyldig i sexchikane, skriver eb.dk.

Underviseren har efter eget udsagn 'over årene tillagt sig et vist frisprog', og ifølge Københavns Universitet var han populær blandt de studerende. Det var dog ikke alle de studerende, som fandt hans bemærkninger underholdende.

- Du går til en luder og skal have et blæs, hvad er henholdsvis hoved- og biforpligtelse i den ydelse? spurgte underviseren ifølge eb.dk sine elever i forbindelse med en videnskabelig afklaring af de juridiske begreber hoved- og biforpligtelse.

Og da han skulle redegøre for forskellen mellem fast ejendom til erhverv eller beboelse, benyttede han sig igen af et eksempel med seksuelle undertoner. Her stillede han spørgsmålstegn ved, om universitetet skulle betragtes som det ene eller andet, hvis en navngiven kollega 'boller sin sekretær på kontoret efter julefrokosten'.